Sanral-grond vir uitgesettenesInformele huise word gesloop (eNCA) Foto: AFP, Rodger Bosch Sanral het ŉ ander stuk grond wat ook aan hom behoort, aangebied as ŉ meer permanente tuiste vir die mense wat van Lwandle naby Strand in Kaapstad uitgeset is. “Die Suid-Afrikaanse Nasionale Padagentskap (Sanral) het stukke grond aan ons gegee en ons sal nou ŉ span stuur om ondersoek in te stel,” het Lindiwe Sisulu, minister van menslike nedersettings, aan media in die parlement gesê. Die span bestaan uit gemeenskapsleiers en beamptes van Sanral en die behuisingsontwikkelingsagentskap. Inwoners sal op die nuwe grond ŉ boupakket, basiese elektrisiteit, water en basiese ablusiefasiliteite ontvang. Ongeveer 846 gesinne is Maandag en Dinsdag deur middel van ŉ interim uitsettingsbevel van Sanral-grond langs die N2-snelweg verwyder. Hulle informele huise is gesloop en aan die brand gesteek. Talle het hul persoonlike besittings verloor en het niks behalwe die klere aan hulle lyf nie. Hulle word tans in die Nomzamo-gemeenskapsaal in Strand akkommodeer en ontvang warm etes, komberse en matrasse van die stad. Minister Dipuo Peters het die gemeenskap besoek en versoek dat die uitsettings dadelik opgeskort moet word. Sisulu het die stuk grond Woensdag besoek en aan hulle die voorstel gemaak dat ŉ stuk grond wat ŉ meer permanente tuiste kan bied, gevind moet word. Die inwoners was glo tevrede met die voorstel van ŉ alternatiewe stuk grond. -SAPA